Puolustusministeri Carl Haglund (r.) ei pidä todennäköisenä sitä, että hämmennystä herättänyt englanninkielinen uutissivusto Finnbay välittäisi Venäjän propagandaa.

– Ei ole kovin todennäköistä, että kyseessä on järjestelmällinen Venäjän sotapropaganda, mutta ei se tietenkään poissuljettua ole, totesi Haglund Yle Uutisille.

Taustalla voi hänen mukaansa olla pieni, omatoiminen ryhmä, joka käyttää sivustoa propagandan levittämiseen. Haglund kertoo törmänneensä epäilyttävään tiedotusvälineeseen aiemminkin.

Helsinki Novosti -lehti pyysi taannoin ministeriltä haastattelua ja kertoi samalla, että juttu voidaan julkaista myös Finnbay-sivustolla.

– Nähtyämme kysymykset arveltiin, että heillä saattaa olla huolestuttava tapa käyttää haastattelutietoa, ja sen takia kieltäydyttiin. Näin jälkikäteen katsottuna se oli viisas päätös, sanoo Haglund.

Ministerin mukaan kysymyksenasettelusta sai kuvan, että jutussa aiottiin vääristellä Suomen sanomaa.

Finnbay on aiemmin kertonut, että venäjänkielinen Novosti Helsinki on sen yhteistyökumppani. Novosti Helsinkiä julkaisevan 12 Chairs Oy:n mukaan kyse on siitä, että joitakin lehden juttuja on julkaistu Finnbay-sivustolla.

Kehotus lähdekritiikkiin

Haglund kehottaa suomalaisia harjoittamaan mediakritiikkiä ja suhtautumaan kriittisesti nettijulkaisuihin.

– Mielestäni tämä ilmiö kertoo siitä, että netissä tänä päivänä on yhä enemmän ja enemmän sivustoja ja tietoa, jota kannattaa tarkastella aika kriittisesti. Se vaatii meiltä kaikilta kansalaisilta tiettyä kriittistä tarkastelua, hän sanoo.

Haglundin mukaan Finnbayn tapaus ei tule johtamaan erityisiin toimenpiteisiin puolustusministeriössä.

– Finnbay ei ole sivustona Suomen turvallisuudelle uhka, joten puolustushallinnolla ei ole syytä tähän puuttua. Jos muut viranomaiset kokevat, että tässä ei ole asiat kohdallaan, niin se on heidän tehtävänsä puuttua asiaan, Haglund sanoo.

Muokattu 8.4. klo 19.40: Jutussa on täsmennetty Novosti Helsingin ja Finnbayn keskinäistä yhteyttä.